Signe Kjelstrup

Signe Helene Kjelstrup (født 27. august 1949 i Oslo) er en norsk forsker og professor. Hun har sin utdannelse innen fysikalsk kjemi og er professor ved Institutt for kjemi ved Norges teknisk-naturvitenskapelige universitet (NTNU).

Hun er sjefsforsker ved PoreLab, et senter for fremragende forskning ved NTNU. Porelab arrangerte i august 2019 den internasjonale konferansen «International Workshop on Non-Equilibrium Thermodynamics in Porous Media» i anledning professor Kjelstrups 70-årsdag.

Utdannelse og karriere 
Kjelstrup har sin akademiske utdannelse fra Norges tekniske høgskole (NTH), der hun var ferdig utdannet sivilingeniør i 1971, som første kvinne fra NTH med eksamen med innstilling til Kongen.

I 1974 ble hun tildelt graden lic.techn. med avhandlingen Complex formations in alkali-aluminium fluoride melts.

I 1978/1979 fikk hun et Fulbright-stipend og arbeidet som assistant professor ved School of Medicine and Dentistry, University of Rochester, (New York, USA).

I 1982 fikk hun graden dr.techn. med avhandlingen On the energetics of coupled transport processes : a theoretical and experimental irreversible thermodynamic investigation.

Kjelstrup ble utnevnt til professor ved NTH i 1985, og har også hatt en deltidsstilling som professor ved Det tekniske universitetet i Delft.

Sammen med professor Tormod Førland bygde hun opp feltet irreversibel termodynamikk fra bunnen av ved NTH. Hennes vitenskapelige arbeid har hatt stor betydning innen dette feltet, med spesielt fokus på elektrokjemiske celler, membransystemer og energioptimalisering for prosesskjemiske anvendelser. Hun er særlig opptatt av å forbedre formuleringen av Termodynamikkens andre lov og av fornybar energiteknologi.

Hun har hatt flere verv ved NTH, i tillegg til sin professorstilling, blant annet som dekan, medlem av NTHs styre og leder av doktorgradsutvalget 1985–1989.

I  2007 ble hun valgt til å være gruppeleder for området naturvitenskap/matematikk/medisin ved Senter for grunnforskning (CAS) for perioden august 2007 til august 2008. «Gruppelederene velges blant landets mest framstående forskere. Å bli valgt regnes som en faglig anerkjennelse og stor ære – ikke bare av de utvalgte, men også organisasjonen de tilhører». Kjelstrup ledet forskergruppen Kjemisk prosessdesign inspirert av naturen, som omfattet både matematikere, fysikere, molekylærbiologer, kjemikere og kjemiingeniører. Gruppen la stor vekt på beregningskjemi, som går ut på å bruke matematiske ligninger til å bygge modeller av fenomener i naturen.

Kjelstrup har arbeidet mye med forskningspolitiske spørsmål. Hun har vært nestleder av rådet til Norges Teknisk-Naturvitenskapelige Forskningsråd (NTNF), og har i flere år sittet i styret for rådet. Hun var også med på å bygge opp Norges forskningsråd (NFR) fra interimperioden i 1993, til og med 2000.

Hun har vært gjesteprofessor ved flere utenlandske universiteter: Medical College of Ohio (1988/1989); Universitetet i Leiden (1997/1998); Universitetet i Kyoto (2000); Universitetet i Barcelona (2004) og Eidgenössische Technische Hochschule Zürich (ETH) (2014).

I 2018 hadde Kjelstrup et samarbeid med sin datter, komponisten Maja Ratkje. Samarbeidet resulterte i verket «A Highway in State Space». Verket, som var inspirert av Kjelstrups forskning, og hadde samme tittel som en av hennes artikler, var del av prosjektet og albumet Sound of Science, der sju komponister var invitert til å delta med nyskrevne verk.

Publikasjoner 
Kjelstrup har publisert mer enn 350 fagartikler, og mange fagbøker. En av bøkene, en lærebok hun skrev sammen med Tormod Førland og Katrine Seip Førland i 1988: Irreversible thermodynamics : theory and applications, er regnet som en klassiker. Den er utkommet i flere utgaver og er oversatt til flere språk.

  Oversikt over Kjelstrups publikasjoner i Scholia

Medlemskap og hedersbevisninger  
1980 Fridtjof Nansens belønning for yngre forskere
 1986 innvalgt til medlem av Norges Tekniske Vitenskapsakademi
 1988 innvalgt til medlem av Det Kongelige Norske Videnskabers Selskab 
 1992 innvalgt til medlem av Det Norske Videnskaps-Akademi 
 2014 Guldberg og Waage-medaljen fra Norsk Kjemisk Selskap.

Referanser

Eksterne lenker 
 Kjelstrups profilside, NTNU
 Kjelstrup i ResearchGate

Norske kjemikere
Norske sivilingeniører
Guldberg og Waage-medaljen
Medlemmer av Det Norske Videnskaps-Akademi